Xalqaro toifadagi “INTERSERVIS” xo‘jalik hisobidagi respublika tashqi savdo birlashmasi davlat korxonasi mehmonxona majmuini rivojlantirish va samarali ishlashini ta’minlashga oid qo‘shimcha chora-tadbirlar to‘g‘risida

Xalqaro toifadagi “INTERSERVIS” xo‘jalik hisobidagi respublika tashqi savdo birlashmasi davlat korxonasi (XRTSB DK) mehmonxona majmui boshqaruvini tashkil etish va yuqori xalqaro standartlar hamda talablar darajasida mehmonxona xizmati ko‘rsatilishini ta’minlash maqsadida:
 1. Ma’lumot uchun qabul qilinsinki, “INTERSERVIS” xo‘jalik hisobidagi respublika tashqi savdo birlashmasi davlat korxonasi, O‘zbekiston Respublikasi Tashqi iqtisodiy aloqalar, investitsiyalar va savdo vazirligi hamda “Hilton Worldwide” (AQSh) kompaniyasi o‘rtasida 2013-yil 31-dekabrda mehmonxona majmuini “Hilton – Tashkent” brendi (nomi) bilan boshqarish to‘g‘risida tegishli shartnomalar tuzilgan.
 2. O‘zbekiston Respublikasi Tashqi iqtisodiy aloqalar, investitsiyalar va savdo vazirligi hamda “INTERSERVIS” xo‘jalik hisobidagi respublika tashqi savdo birlashmasi davlat korxonasiga quyidagilar:
 “Hilton Worldwide” (AQSh) kompaniyasi bilan birga tender (tanlov) savdolari o‘tkazmay, litsenziyaga ega dizaynerlik kompaniyasini, mehmonxona majmuini qayta qurish jarayonini boshqaradigan kompaniyani, ta’mirlash ishlarini olib boradigan pudrat tashkilotini, shuningdek mehmonxona majmuini “Hilton Worldwide” (AQSh) kompaniyasining talab darajasidagi standartga muvofiq qayta jihozlash uchun tovar (ish, xizmat)larni yetkazib beruvchilarni belgilashga;
 ta’mirlash ishlari va mehmonxona majmuini qayta jihozlash “Hilton Worldwide” (AQSh) kompaniyasining brend standartiga muvofiq bo‘lishi uchun uning to‘xtovsiz ishlashini ta’minlashni hisobga olgan holda amalga oshirishga ruxsat etilsin.
 3. “INTERSERVIS” xo‘jalik hisobidagi respublika tashqi savdo birlashmasi davlat korxonasi 2017-yil 1-yanvarga qadar quyidagi to‘lovlardan ozod etilsin:
 “Hilton Worldwide” (AQSh) kompaniyasi boshqaruviga berilgan, faqat mehmonxona majmui faoliyati doirasida soliq va boshqa majburiy to‘lovlarning barcha turlaridan (budjetdan tashqari Pensiya jamg‘armasiga ajratmalardan tashqari);
 O‘zbekiston Respublikasi Vazirlar Mahkamasi tomonidan tasdiqlanadigan ro‘yxatlarga kiritilgan asbob-uskunalar, materiallar, mebel va ta’mirlash ishlari hamda mehmonxona majmuini qayta jihozlash uchun inventar olib kelinganlik uchun boj to‘lovlaridan (boj yig‘imlaridan tashqari).
 Ushbu qarorda nazarda tutilgan soliq va boj imtiyozlari berilishi tufayli bo‘shaydigan mablag‘lar faqat mehmonxona majmuini ta’mirlash va qayta jihozlash, shuningdek tijorat banklaridan olingan kreditlarni qaytarish bilan bog‘liq ishlarni moliyalashtirishga yo‘naltirilishi belgilansin. 
 4. “INTERSERVIS” xo‘jalik hisobidagi respublika tashqi savdo birlashmasi davlat korxonasiga:
 mehmonxona xizmatlari ko‘rsatish sohasida umum tomonidan qabul qilingan jahon hisob-kitob qoidalariga muvofiq, oldindan to‘lovlar undirmasdan mehmonxona xizmatlarini ko‘rsatishga;
 mehmonxona majmuiga kerak bo‘lgan korporativ xaridlarni xarid summasidan qat’i nazar, O‘zbekiston respublika tovar-xomashyo birjasining elektron savdo taomilisiz amalga oshirishga ruxsat etilsin.
 5. “Hilton Worldwide” (AQSh) kompaniyasi “INTERSERVIS” xo‘jalik hisobidagi respublika tashqi savdo birlashmasi davlat korxonasi bilan tuzgan shartnomalarini amalga oshirishdan olingan daromadlari bo‘yicha yuridik shaxsning foyda solig‘i to‘lovidan ozod qilinsin.
 “Hilton Worldwide” (AQSh) kompaniyasini doimiy muassasa sifatida ro‘yxatga olmasdan, “INTERSERVIS” xo‘jalik hisobidagi respublika tashqi savdo birlashmasi davlat korxonasi bilan tuzilgan shartnoma doirasida faoliyatini amalga oshirishga ruxsat etilsin.
 6. O‘zbekiston Respublikasi Tashqi ishlar vazirligi “INTERSERVIS” xo‘jalik hisobidagi respublika tashqi savdo birlashmasi davlat korxonasining talabnomasiga binoan mehmonxona majmuidan foydalanishga jalb qilinadigan “Hilton Worldwide” (AQSh) kompaniyasi xodimlariga ko‘p martalik kirish vizalarini belgilangan tartibda berishni ta’minlasin.
 7. O‘zbekiston Respublikasi Mehnat va aholini ijtimoiy muhofaza qilish vazirligi “INTERSERVIS” xo‘jalik hisobidagi respublika tashqi savdo birlashmasi davlat korxonasining talabnomalariga asosan O‘zbekiston Respublikasiga mehmonxona majmuidan foydalanishda ishtirok etuvchi xorijiy mutaxassislarni jalb qilish uchun belgilangan tartibda ruxsatnoma berishni (muddatini uzaytirishni), shuningdek O‘zbekiston Respublikasi hududida chet el fuqarolariga mehnat qilish huquqi tasdig‘ini berish (uni uzaytirish)ni ta’minlasin.
 8. Mazkur qarorning ijrosini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.